**OPIS VRST ZEMLJEPISNIH OBJEKTOV**

Opisi vrst zemljepisnih objektov, ki se v skladu s 3. odstavkom 3. člena Pravilnika o podrobnejši vsebini registra zemljepisnih imen (Uradni list RS, št. 54/2014) vodijo v registru zemljepisnih imen:

#### 1101 Mesto

Mesto je naselje, ki je upravno, gospodarsko in kulturno središče širšega območja in ima po veljavni zakonodaji status mesta. Ime mesta je naselbinsko ime.

#### 1102 Nemestno naselje

#### Nemestno naselje, kot je trg, vas ipd., je skupina stavb, ki ima po veljavni zakonodaji status samo­stojnega naselja, ne pa tudi mesta. Ime nemestnega naselja je nasel­binsko ime.

#### 1103 Zaselek

#### Zaselek je zemljepisno oddvojen kraj z eno ali več stavbami, ki pripada samo­stoj­nemu naselju. Ime zaselka je naselbinsko ime.

**1104 Del naselja**

#### Del naselja, tudi del mesta, mestna četrt, je z naseljem zemljepisno bolj ali manj spojen kraj z eno ali več stavbami, ki pripada temu naselju. Ime dela naselja je nenasel­binsko ime.

**1105 Ulica**

#### Ulica je del naselja z uvedenim uličnim sistemom, ki ima po veljavni zakonodaji status ulice. Ulica je nenaselbinsko ime.

#### 1201 Domačija

#### Domačija je osamljeno poslopje ali hiša z gospodarskimi poslopji in pripadajočim zemljiščem, običajno sa­motna kmetija, lahko tudi zapuščena ali v ruševinah.

**1202 Sakralni objekt**

#### Sakralni objekt je stavba namenjena bogoslužju.

#### 1203 Grajsko poslopje

#### Grajsko poslopje je večje, običajno razkošno grajeno in utrjeno poslopje, lahko tudi v razvalinah.

#### 1204 Samotno zavetišče

#### Samotno zavetišče je samot­na stavba ali kraj, ki omogoča bivanje in daje zavetje (npr. planincem, lovcem, gozdarjem, pastirjem).

#### 1205 Pomembna zgradba ali kompleks

#### Pomembna zgradba ali kompleks je antropogena danost, ki ne ustreza nobeni izmed šifer 1201-1204 niti šifram 5201-5202. To je pomembna zgradba ali kompleks z daljšo zgodovinsko in družbeno identiteto (npr. Aljažev stolp).

#### 2101 Reka

Reka je večja naravna struga, po kateri teče voda.

#### 2102 Del reke

Del reke, kot je rečni rokav, rečni okljuk ipd., je odsek reke s posebnimi lastnostmi ali obliko. Rečni rokav je del reke z ločeno strugo, rečni okljuk pa del reke, kjer reka izrazito spremeni smer toka.

#### 2103 Manjši naravni vodotok

Manjši naravni vodotok je naravna struga, po kateri vsaj občasno teče voda.

#### 2104 Umetni vodotok

Umetni vodotok je umetna struga, namenjena dovajanju ali odvajanju vode.

#### 2105 Vodni izvir

Vodni izvir je naravni iztok ali umetna vrtina, kjer vsaj občasno izteka voda.

##### 2106 Vodni izliv

Vodni izliv je mesto, kjer se vodotok izliva v drug vodotok ali stoječo vodo ali pa po­nikne.

#### 2107 Slapišče

Slapišče je mesto vodotoka, kjer se voda nenadoma enkrat ali večkrat prelije preko skale, stene ali praga.

**2201 Jezero**

Jezero je naravna ali umetna, stalna ali presihajoča, večja s sladko vodo zapolnjena kotanja.

**2202 Del jezera**

Del jezera je območje jezera s posebnimi značilnostmi ali obliko; npr. jezerski zaliv je v kopno segajoč del jezera.

**2203 Manjša stoječa sladka voda**

Manjša stoječa sladka voda je stalna ali presihajoča manjša s sladko vodo zapol­njena kotanja, npr. bajer, mlaka, močvirje, kal. Med manjše stoječe sladke vode sodi tudi ribnik, ki je običajno umetna za­jezitev za gojenje rib.

#### 2204 Ledenik

Ledenik je gmota ledu, ki se pod vplivom težnosti počasi pomika po dolini ali pobočju navzdol.

#### 2301 Morje

Morje je velika s slano vodo zapolnjena kotanja, običajno del oceana.

**2302 Del morja**

Del morja je območje morja s posebnimi značilnostmi ali obliko. Morski zaliv je v kopno segajoč del morja, zatok je manjši, precej zaprt zaliv, laguna pa plitev podolžni zaliv, ki ga proti odprtemu morju delno zapira sipina.

**2303 Soline**

Soline so del morske površine s poslopji in bazeni za pridobivanje soli na prostem.

#### 3101 Gorovje, podolje, ravan

Gorovje, hribovje, gričevje ipd. so v zaključeno pokrajinsko enoto povezane gore, hribi ali griči. Podolje je pas nižjega sveta v hribovitem svetu. Ravnina ali ravan je običajno večji raven svet.

#### 3102 Vrh, vzpetina

Vrh, vzpetina je vrhnja točka ali območje pretežno konveksnega zna­čaja nad ali pod vodno gladino.

**3103 Dol, dolina**

Dol, dolina je običajno spodnja točka ali območje pretežno konkavnega značaja nad ali pod vodno gladino.

**3104 Del vzpetine ali doline**

Del vzpetine/doline oz. več sosednjih vzpetin/dolin, je območje s posebno reliefno ali geo­morfološko značilnostjo nad ali pod vodno gladino.

**3105 Sedlo**

Sedlo ali prelaz je mesto prevoja – hkrati najvišja točka prehoda med dvema doli­nama in najnižja točka dveh sosednjih vzpetin.

**3106 Osamljena skala**

Osamljena skala je večja skala, ki zaradi svoje oblike in velikosti vidno izstopa iz okolice. Med osamljene skale spada tudi čer, ki je osamljena skala pod in delno lahko tudi nad vodno gladino ter balvan, ki je večja skala, ki jo je od drugod prinesel ledenik.

**3107 Jama**

V to vrsto zemljepisnega objekta spadajo tri podvrste: jama, vrtača in brezno. Jama je naraven izvotljen prostor pod zemeljskim površjem, običajno v kraškem svetu. Vrtača je podolgovat ali okroglast svet na krasu, brezno pa zelo globoka jama s strmimi stenami.

#### 3201 Polotok, otok

#### Polotok je del kopnega, ki je pretežno, otok pa z vseh strani obdan s stoječo ali tekočo vodo.

**3202 Rt, rtič**

Rt ali rtič je bolj ali manj koničast, običajno skalnat skrajni konec kopnega.

#### 4101 Država

Država je zaključeno območje (ali več območij) s svojo su­ve­reno oblastjo in omejeno z državno mejo.

#### 4102 Pokrajina

Pokrajina je rezultat upravno-administrativne ali kulturno­zgodo­vinske delitve. Ime upravno-administrativne enote ali kulturnozgodovinske regije je stvarno ime, zato v register zemljepisnih imen sodi le njeno morebitno zgodovinsko uveljavljeno kratko ime.

#### 4201 Krajinski predel

Krajinski predel, kot je gozd ali ledina, je manjše območje naravnogeografskega ali druž­beno­geo­grafskega značaja.

**5101 Cesta**

Cesta je širša načrtno speljana pot zlasti za promet z vozili.

#### 5102 Proga

Proga je načrtno speljana pot s tirnicami ali vlečnimi vrvmi za promet s tirničnimi vozili ali gondolo.

#### 5103 Pot

Pot je pas zemljišča za hojo ali vožnjo.

#### 5201 Prometno vozlišče

Prometno vozlišče je stičišče oz. razcep pro­metnih poti.

#### 5202 Pomembna prometna zgradba ali odsek

Pomembna prometna zgradba ali odsek je npr. most, ki omogoča prehod čez vodne ovire, viadukt, ki omogoča prehod čez suhe globinske ovire, predor, ki omogoča prehod skozi ovire reliefa.